o knjizi:

U trenutku kada je priča o osnivaču Vikiliksa na naslovnim stranicama svih svetskih medija, mlada Izdavačka kuća Albion Books je objavila srpsko izdanje “Neautorizovane autobiografije” Džulijana Asanža.  Uroš Balov, osnivač Albion Books-a, koji je tokom rada na knjizi imao priliku da upozna Asanža, kaže da “iako na samom kraju Asanž nije autorizovao ovu autobiografiju jer je smatra previše ličnom, oni koji su je pročitali se slažu da u potpunosti odslikava svog autora – da je strastvena, provokativna i da pokazuje jasan stav”. Bez obzira da li ćete se složiti sa Asanžom ili ne, kada pročitate ovo zadivljujuće svedočanstvo najpoznatijeg ‘uzbunjivača’ na svetu shvatićete da je ova knjiga od suštinskog značaja za razumevanje našeg doba, za razumevanje pojma demokratije, i borbe za njene principe. 

I sam Asanž kaže: “U svom zatvorskom samovanju nosio sam u sebi dovoljno gneva za narednih sto godina, ali moj zadatak je bio da nastavim s našim izdavačkim poslom i da se postaram da svet na to reaguje.” Asanž u svojoj autobiografiji, maltene do najsitnijih detalja opisuje svoj život, odrastanje, sazrevanje, kao i nastanak samog WikiLeaks. Mi u Izdavačkoj kući Albion Books ostavljamo čitaocima da procene da li je svet bolji nakon WikiLeaks-a, mada to nije prvenstvena ambicija samog Džulijana Asanža. Ipak, izvesno je da je objavljivanje depeša, dokumenata i snimaka, tj. pojava fenomena WikiLeaks, naterala mnoge svetske vlade da budu otvorenije, opreznije i odgovornije prema svojim građanima. Svet, diplomatska praksa, međunarodna politika i globalni procesi, nakon WikiLeaks-a ne mogu više biti isti. U tom smislu, uloga ovog „digitalnog Če Gevare“, a samim tim i ove „Neautorizovane autobiografije“ je neprocenjivo važna. 
(Na promociji u Vršcu prisutni će moći da kupe knjigu po ceni nižoj 20% a vlasnici knjižara imaće popust od 50%.)
o izdavačkoj kući:

Albion Books (www.albionbooks.rs) je mala, specijalizovana izdavačka kuća koja svojim čitaocima i sagovornicima nudi ekskluzivne i intrigantne naslove na temu istorije, politike, međunarodnih odnosa, ali i biografije i memoare značajnih istorijskih ličnosti. Iako je akcenat stavljen na ostrvske autore i naslove, jer verujemo da Velika Britanija, uz SAD, što opet znači englesko govorno područje, u ovom trenutku ima najviše da ponudi ljubiteljima kvalitetne literature, ako pogledate naslove kojima se predstavljamo čitaocima u Srbiji videćete da su mnogo više od “ostrvskih” knjiga. Albion Books, kroz svoja izdanja, omogućava čitaocima u Srbiji da prate svetske tokove i uključe se u diskusije o izazovima današnjice. 

Na početku smo vam doneli intrigantnu autobiografiju jednog od osnivača WikiLeaks-a, čija sudbina je postala globalno pitanje. Nakon heroja digitalnog doba objavili smo i biografiju magičnog profesora Tolkina, tvorca Srednje zemlje, Gospodara prstenova i Silmariliona, tj. priča o malim i velikim herojima drevnih vremena. Odmah zatim objavljujemo i priče heroja i anti-heroja sveta tajni kroz istoriju prvih 40 godina britanske tajne službe MI6. 

Sledi, „Atlas koji je slegnuo ramenima“ američke književnice Ajn Rend.  Iako svoj “randijanski argument”, kojim političku etiku zasniva na pojmu prirodnih prava, nikada nije formalno konstruisala, ovaj filozofski roman se u SAD smatra drugom najuticajnijom knjigom, odmah nakon Biblije. Albion Books će objaviti i  biografiju Elizabete II, koja iako je na tronu punih 60 godina, važi za jednu savremenu vladarku. Objavićemo i najaktuelnija razmišljanja Džulijana Asanža i njegovih kolega iz „Sajferpanka“ o slobodi i budućnosti interneta. Imamo još dosta ideja, ali verujemo da je ovo dobar početak.

